Na der grote. Wetet, leve here, her Cristiern, dat wy juwen breff ghutliken entfangen unde wol vornomen hebbe[n], dar uns juwe erzamicheit ynne schriven, dat wy juwe lude solen varen unde komen laten aff unde tho, alse se bitte her tho gedan hebben. Des beghere wy juwer erbarcheit ghutliken to wetene, alse wy ju ok vore ghescreven hebben, dattet unser sake allene nycht en syn, sunder der ghemeynen stede unde des gemeynen copmans sake, wante juwe erbarcheit lichte wol vornomen hevet, dat de Russen deme copmanne groten homot toghebrocht hebben unde willen ene van syner vriiheit unde rechtecheit dryngen unde dryven. Darumme so hebben de stede geboden, dat me nyne handelinge myt en in ereme lande hebben en sal noch nynerleye gud en tovoren unde se nicht to sokende bit so lange, dat se deme copmanne redelicheit unde geliik don. Hiirumme, leve, besunderge vrund, bydde wy juwe leve mit alleme vliite begherende, uns des nicht to vorkerende, wente wy nicht myn darto don mogen, wy moten dat vorwaren, alse wy dat vor den steden vorantwerden mogen. Wat de gude lude van ju hiir haelen unde voren willen unde mogen, dat in den riiken gesleten werd unde nicht uppe de Russen gevort werd, dat is en ungeweygert. War wy juwer ersamicheit unde leve beheglik to vrontschoppen wesen mogen unde den juwen, dat wille wy alle tiit gerne don, dar uns dat in redelicheyt stet to donde na alle unsem vormogen. Ghescreven under unsem secrete an sunte Peter und Pawels dage.